NEUVOSTON PÄÄTÖS (EU) 2021/351,

annettu 22 päivänä helmikuuta 2021,

laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksessa Euroopan unionin puolesta esitettävästä kannasta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 9 kohdan kanssa,

ottaa huomioon Euroopan komission ehdotuksen,

sekä katsoo seuraavaa:

(1) Unioni hyväksyi neuvoston päätöksellä 2011/443/EU (1) elintarvike- ja maatalousjärjestön (FAO), jonka jäsen unioni on, puitteissa neuvotellun laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen, jäljempänä ’sopimus’. Sopimus tuli voimaan 5 päivänä kesäkuuta 2016.

(2) Osapuolten kokous on sopimuksen mukainen päätöksentekoelin, ja sillä on valtuudet hyväksyä osapuolia sitovia toimenpiteitä laittoman, ilmoittamattoman ja sääntelemättömän kalastuksen, jäljempänä ’LIS-kalastus’, ehkäisemiseksi, estämiseksi ja lopettamiseksi. Se kokoontuu kahden vuoden välein tai, niin päättäessään, useammin.

(3) Sopimuksen 24 artiklan 2 kohdassa määrätään, että neljän vuoden kuluttua sopimuksen voimaantulosta FAO kutsuu koolle osapuolten kokouksen tarkastelemaan ja arvioimaan sopimuksen tehokkuutta sen tavoitteen saavuttamisessa, jäljempänä ’ensimmäinen tarkastelukokous’. Osapuolet päättävät tarvittaessa järjestää muita tällaisia kokouksia. Osapuolten erityiskokouksia voidaan pitää myös muina ajankohtina, jos osapuolet pitävät sitä tarpeellisena, tai jonkin osapuolen kirjallisesta pyynnöstä.

(4) On aiheellista määrittää kanta, joka esitetään unionin puolesta ensimmäistä tarkastelukokousta varten, joka on määrä pitää 31 päivästä toukokuuta4 päivään kesäkuuta 2021, sekä seuraavia kolmea kahden vuoden välein pidettävää osapuolten kokousta ja niihin mahdollisesti liittyviä istuntojen välisiä kokouksia varten, koska sopimuksen mukaisista toimenpiteistä tulee unionia sitovia ja ne voivat vaikuttaa ratkaisevasti unionin oikeuden sisältöön, erityisesti neuvoston asetuksiin (EY) N:o 1005/2008 (2) ja (EY) N:o 1224/2009 (3), Euroopan parlamentin ja neuvoston asetukseen (EU) 2017/2403 (4) sekä komission täytäntöönpanoasetukseen (EU) N:o 404/2011 (5).

(5) Koska unionin kannassa on tarpeen ottaa huomioon viimeaikainen kehitys ennen osapuolten kokousta tai sen aikana esitettyjen asiaankuuluvien tietojen pohjalta, Euroopan unionista tehdyn sopimuksen 13 artiklan 2 kohdassa määrättyä unionin toimielinten keskenään tekemän vilpittömän yhteistyön periaatetta noudattaen olisi myös vahvistettava menettelyt osapuolten kokouksessa unionin puolesta esitettävän kannan vuosittain tehtävälle tarkentamiselle.

(6) Sopimuksen tavoitteena on LIS-kalastuksen ehkäiseminen, estäminen ja lopettaminen toteuttamalla tehokkaita satamavaltion toimenpiteitä. Sopimuksella vähennetään LIS-kalastusta harjoittavien alusten houkuttimia jatkaa toimintaansa ja samalla estetään tällaisesta kalastuksesta peräisin olevien kalastustuotteiden pääsy kansallisille ja kansainvälisille markkinoille.

(7) LIS-kalastus on yksi vakavimmista elollisten vesiluonnonvarojen kestävään hyödyntämiseen kohdistuvista uhkista, ja se vaarantaa unionin yhteisen kalastuspolitiikan sekä valtamerten parempaa hallinnointia edistävien kansainvälisten pyrkimysten perusperiaatteet.

(8) Osapuolten kokous vastaa sellaisten toimenpiteiden hyväksymisestä, joiden tarkoituksena on varmistaa sopimuksen täytäntöönpano ja turvata siten meren elollisten luonnonvarojen ja meriekosysteemien pitkän aikavälin säilyttäminen ja kestävä hyödyntäminen. Unionin olisi toimittava osapuolten kokouksessa aktiivisesti, tehokkaasti ja rakentavasti, jotta varmistetaan sopimuksen täytäntöönpanon ja edistetään LIS-kalastusta koskevaa kansainvälistä yhteistyötä,

ON HYVÄKSYNYT TÄMÄN PÄÄTÖKSEN:

1 artikla 1. Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksessa unionin puolesta esitettävä kanta on osapuolten kokouksessa unionin puolesta otettavaa kantaa koskevien periaatteiden ja suuntaviivojen mukainen (6). 2. Edellä 1 kohdassa tarkoitettu kanta vahvistetaan ensimmäistä tarkastelukokousta sekä seuraavia kolmea kahden vuoden välein pidettävää osapuolten kokousta ja niihin mahdollisesti liittyviä istuntojen välisiä kokouksia varten.

2 artikla 1. Ennen jokaista osapuolten kokousta, kun kyseisen elimen on tehtävä päätöksiä, joilla on unioniin kohdistuvia oikeudellisia vaikutuksia, on toteutettava tarvittavat toimenpiteet, jotta unionin puolesta esitettävässä kannassa otetaan huomioon viimeisimmät komissiolle toimitetut tieteelliset ja muut asiaankuuluvat tiedot, 1 artiklan 1 kohdassa tarkoitettujen periaatteiden ja suuntaviivojen mukaisesti. 2. Sovellettaessa 1 kohtaa komissio toimittaa neuvostolle riittävän aikaisin ennen kutakin osapuolten kokousta kyseisessä kohdassa tarkoitettujen tietojen pohjalta asiakirjan, jossa esitetään unionin kannan ehdotetun tarkennuksen erityispiirteet unionin puolesta esitettävän kannan yksityiskohdista käytävää keskustelua ja niiden hyväksymistä varten. 3. Jos jossakin osapuolten kokouksessa, mukaan lukien paikalla pidettävät kokoukset, ei päästä yksimielisyyteen uusien seikkojen ottamiseksi huomioon unionin kannassa, asia saatetaan neuvoston tai sen valmisteluelinten käsiteltäväksi.

3 artikla Komission ehdotuksesta neuvosto arvioi ja tarvittaessa tarkistaa 1 artiklan 1 kohdassa tarkoitettua kantaa viimeistään sitä osapuolten kokousta varten, joka seuraa kolmatta kahden vuoden välein järjestettävää osapuolten kokousta ensimmäisen tarkastelukokouksen jälkeen.

4 artikla Tämä päätös tulee voimaan päivänä, jona se hyväksytään.

Tehty Brysselissä 22 päivänä helmikuuta 2021. Neuvoston puolesta Puheenjohtaja J. BORRELL FONTELLES

(1) Neuvoston päätös 2011/443/EU, annettu 20 päivänä kesäkuuta 2011, laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen hyväksymisestä (EUVL L 191, 22.7.2011, s. 1).

(2) Neuvoston asetus (EY) N:o 1005/2008, annettu 29 päivänä syyskuuta 2008, laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).

(3) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

(4) Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta (EUVL L 347, 28.12.2017, s. 81).

(5) Komission täytäntöönpanoasetus (EU) N:o 404/2011, annettu 8 päivänä huhtikuuta 2011, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (EUVL L 112, 30.4.2011, s. 1).

(6) Ks. asiakirja ST 5410/21 osoitteessa http://register.consilium.europa.eu